Igaühel on oma unistused. Emal ka. Rakvere teater kutsub kodudes viibivaid lapsi oma emadelt nende unistuste kohta küsima ja nendest videoid tegema.
Millele ema mõtleb, kui paneb enne magamaminekut silmad kinni? Võibolla ei olegi laps seda temalt kunagi küsinud. Nüüd on selleks täpselt õige aeg.
Unistusi võib jäädvustada ükskõik mis tehnikas, kasvõi joonistada ja üles filmida. Ka ema ise võiks oma unistuse kallal kaameraga pusida.
Unistuste uurimine on seotud Rakvere teatri jõululavastusega, milleks on Andrus Kivirähki “Sirli, Siim ja saladused”. See on lugu unistustest ja nendele truuks jäämisest – nii lastena kui ka siis, kui ollakse juba päris suured.
Tüki “Sirli, Siim ja saladused” lavastaja on Mari Anton, dramatiseerinud on loo Urmas Lennuk. Lavastuse teemadele mõeldes tahabki teatrirahvas teada saada, millest unistavad lapsed, millest emad ja isad. Esimesena on kord emade käes.
Esimesed emade unistuste jäädvustused saabusid lavastuse “Sirli, Siim ja saladused” trupi liikmetelt.